Gleði , samvera og leikir í Laugardalnum í tilefni af Degi barnsins Barnaheill – Save the Children á Íslandi í samvinnu við Langholtsskóla og Laugarnesskóla efna til gleði - og samverustundar klukkan 10.00 í Laugardalnum í Reykjavík í dag . Áhersla verður lögð á hreyfingu en samtökin vinna nú að átaksverkefni um hreyfingu og almennt heilbrigði íslenskra barna . Barnaheill – Save the Children á Íslandi í samvinnu við Langholtsskóla og Laugarnesskóla efna til gleði - og samverustundar klukkan 10.00 í Laugardalnum í Reykjavík í dag . Áhersla verður lögð á hreyfingu en samtökin vinna nú að átaksverkefni um hreyfingu og almennt heilbrigði íslenskra barna . Samkvæmt ákvörðun ríkisstjórnar frá því í október árið 2007 , er Dagur barnsins haldinn hátíðlegur síðasta sunnudag í maí ár hvert . Yfirskrift dagsins í ár var „ Gleði og samvera “ . Barnaheillum – Save the Children á Íslandi þótti því kjörið að fá tvo skóla í nágrenni Laugardalsins til samstarfs og efna til samverustundar við minnismerki samtakanna í dalnum , Rósina , þar sem áhersla er lögð á heilbrigða hreyfingu og skemmtun með börnum . Alls ætla um 300 börn að skemmta sér saman við leiki á borð við snú snú , stórfiskaleik , reiptog , myndastyttuleik og fleiri góða og sígilda leiki . Eftir leikina mun leiðin liggja í húsdýragarðinn , þar sem boðið verður upp á stutt skemmtiatriði og veitingar ; margaríta-pítsur frá Domino‘s og heilsusafa frá Ölgerðinni . Barnaheill – Save the Children á Íslandi vinna nú að átaksverkefninu „ Hreyfing og líkamlegt heilbrigði “ . Átakinu er ætlað að efla vitund um mikilvægi heilbrigðs lífs fyrir börn ; hvort sem er út frá líkamlegu og andlegu heilbrigði eða í forvarnarlegu tilliti . Verkefnið byggir á ákvæðum barnasáttmála Sameinuðu þjóðanna um rétt barna til heilsuverndar og banni við mismunun . Auk þess byggir átakið á ákvæðum sáttmálans um ábyrgð foreldra og aðildarríkja . Það er full ástæða til að fylgjast vel með þróun heilbrigðis barna hér á landi , bæði hvað varðar næringu og þyngd . Báðir þættirnir geta haft heilsufarslegar afleiðingar fyrir börnin ásamt því að hafa einnig mikil áhrif á sjálfsmynd þeirra sem er í mótun . Foreldrar eru í lykilhlutverki í þessu sem öðru er varðar börn þeirra . Barn sem horfir á foreldra sína lifa heilbrigðu lífi , huga að hollu mataræði og stunda reglulega hreyfingu er líklegra til að vilja feta í sömu fótspor . Öll börn eiga rétt á að stunda hreyfingu við hæfi óháð efnahag foreldra . Flestir eru sammála um að leikir , íþróttir og almenn hreyfing hafi einnig forvarnargildi . Það er á ábyrgð okkar að skapa börnum viðeigandi vettvang til íþrótta - og tómstundaiðkana þar sem þau geta komið saman , leikið sér og fengið hreyfingu við hæfi .